– Vi tar spill til et helt nytt nivå!

Andreas Christensen fra Tønsberg ser rett i kameraet. Han blir avløst av en kvinnelig modell som forteller om fantastiske muligheter.

– Kjøper du aksjer i Mowjow er det mulig å tjene masse penger. Men du må også være rask. Lanseringen er nært forestående.

Slik markedsførte konkursrytteren spillet for mulige investorer. Flere hundre personer har kjøpt aksjer. Den minste aksjonæren kjøpte for 500 kroner. Den største var en investor fra Saudi-Arabia. Han har betalt 1,6 millioner kroner, ifølge en aksjonæroversikt.

I dag er pengene tapt, mener investorer NRK har snakket med. Firmaet investorene fikk aksjer i er konkurs, og Christensen er under etterforskning av Økokrim.

Christensen sier han er uskyldig. Han kaller det absurd og at det er en stor belastning å bli etterforsket. Han mener i tillegg at pengene ikke er tapt.

Mowjow ble markedsført med penger og premier. Foto: Faksimile fra reklame for Mowjow.

– Jeg ble lompelurt

De som kjøpte aksjer var stort sett helt vanlige folk. Blant dem var også OL-vinner og roer Olaf Tufte.

– Det er dritkjipt for alle han har lurt. De kan jo bare se langt etter de pengene, sier Tufte.

Flere sure aksjonærer har forsøkt å finne ut av hva som skjedde. De ble lovet at pengespillet skulle bli helt ferdig. Men så ble det utsettelse på utsettelse.

– Jeg har skjønt for lenge siden at jeg ble lompelurt. Og at de pengene er blåst, sier en oppgitt Tufte i dag.

Han gikk inn med penger i 2013, men ga raskt opp jakten på pengene.

– Jeg kunne enten bruke ressurser på å lete etter pengene, eller innrømme for meg selv at jeg var en dust som trodde på denne historien, sier han i dag.

Christensen sier ingen er lurt. Dersom spillet blir en kommersiell suksess, kommer alle til å tjene på det, mener han.

Overførte 7 millioner til private kontoer

I fjor høst ble Christensen anmeldt til politiet av advokat Tor Erik Heggøy. Han er bostyrer for to av Christensens 20 konkurser.

Heggøy så at 7 millioner kroner ble overført til Christensens private kontoer. Mye tydet også på at store deler ble brukt privat, ifølge Heggøy.

Christensen bekrefter at millionene kom inn på hans kontoer. Grunnen var at firmaene i London manglet bankkonto. Han sier pengene ble brukt til egen lønn og til å betale regninger for engelske firmaer. Overføringene var derfor en tilbakebetaling, hevder han.

Bostyreren lot seg derimot ikke overbevise. Han anmeldte Christensen til politiet. På vegne av kreditorene krever han også at Christensen betaler tilbake pengene.

Christensen har svart med motsøksmål. Han mener å ha krav på 9 millioner kroner fra boet. Heggøy har bedt om å få innsyn i regnskapene til et engelsk selskap. Christensen nekter.

Andreas Christensen har jobbet med spillet i mange år. Nå jakter han nye millioner for å starte markedsføringen av det nye spillet. Foto: Privat

Avviser skyld

Bård Thorsen i Økokrim bekrefter at mannen er siktet. Han ønsker ikke å si noe om innholdet i siktelsen.

Selv sier Christensen at han samarbeider godt med politiet.

For Christensen er det viktig å få fram at fremtiden vil vise hva den reelle verdien av aksjene er. Han sier aksjonærene fortsatt er medeiere og ikke har tapt noe som helst.

Ifølge Companies house i London er det derimot Andreas Christensen som eier alt.

Christensen mener dette er formaliteter, og at det er praktiske grunner dette. Derfor ser det ut som at han eier alt i London. (Se faktaboks.)

Aksjene er utvannet. Det vil si at det er utstedt nye aksjer, hver aksje er mindre verdt enn tidligere.

Dette er Mowjow Foto: Faksimile / Mowjow Ekspandér faktaboks Ideen var å lage et verdensomspennende sosialt spill der man kan vinne penger og premier. Flere versjoner av Mowjow har eksistert. Per i dag er det ikke mulig å spille. Christensen mener det kommer en versjon til våren. Mellom 500 og 600 personer kjøpte aksjer for nær 12 millioner. Aksjene fikk de i Mowjow AB (registrert i Sverige). En stor del av pengene har gått via et eller flere selskaper for så å havne på Christensens private konto. Mowjow AB ble tvangsoppløst. Christensen mener aksjonærene likevel ikke har tapt pengene. Han hevder at alle som hadde kjøpt aksjer fortsatt er medeiere. Men nå gjennom et såkalt nominee-eierskap. Ifølge registeret i London er Mowjow Holding Limited eneeier. Men Christensen mener altså at selskapet holder aksjene så lenge. Ifølge Christensen er det slik på grunn av at det er vanskelig å få de 500 aksjonærene til å etablere nødvendige elektroniske aksjekonti. Dette skal være avklart gjennom et avtaleverk mellom firmaene. Christensen vil ikke gi NRK innsyn i dette. Det Christensen kaller en løpende emisjonsprosess har likevel utvannet eierandelen. Det vil si at aksjeeiernes beholdning har blitt mindre. Et titalls selskaper er involvert i Mowjow. Firmaene er/var basert i Norge, Malta, Sverige og London. Flere av dem har hatt samme navn og mange er avviklet. Mowjow var registrert på mini-børsen i Frankfurt i 2011, men ble kastet ut etter mistanke om markedsmanipulasjon. Det forteller Ministry of Economics, Energy, Transport and Housing, State of Hessen. Dette var ukjent for Christensen da vi fortalte ham det. Mowjow hadde spill-lisens på Malta, men mistet den i 2012. Lotteritilsynet har to ganger forklart at et kunnskapsspill med pengepremier ikke kan få lisens i Norge. Christensen mener han ikke trenger lisens, fordi det i Norge kommer en versjon uten premier. Her blir salg av reklame viktigst. Flere ganger har Christensen forklart at spillet kunne bli ferdig i løpet av noen måneder. Christensen mener han ikke har gjort noe galt. Han mener han aldri har hatt som intensjon å lure noen. I dag blir konseptet også markedsført som SuperOne. Ifølge Christensen er det ikke lenger et pengespill. Nå skal spillet tjene penger på salg av reklame. Her kan alle som vil kjøpe såkalte «tokens», gjerne med kryptovalutaen Ethereum. Eiere av aksjer og tokens skal få utbytte av overskuddet, ifølge Christensen. På nettsiden blir dette kalt for en type digital aksje. Christensen avviser at dette er å selge firmaet to ganger. På nettsiden blir det antydet at folk som investerer i tokens kan få tilbake mellom 39 og 197 ganger innsatsen dersom de er tidlig ute. Verdiøkningen skal komme av at flere og flere kommer til å ønske å kjøpe tokens. Christensen har tjue konkurser/tvangsoppløsninger og fire konkurskarantener bak seg. Svært ofte har han ikke maktet å levere regnskaper til tiden. Christensen innrømmer at det er slik, men sier han stort sett har betalt regningene sine. Christensen er også i konflikt med Skatteetaten som krever et millionbeløp for manglende innbetaling av skatter og avgifter. Christensen avviser kravet og har ansatt en advokat som har arbeidet i Skatteetaten i mange år. Hvor mye Christensen har tatt ut i honorar vil han ikke fortelle. Han mener det er en privatsak. Ifølge Christensen går Mowjow i dag går med overskudd, men han har ikke gitt NRK noen dokumentasjon for det.